CELEX: 52017PC0425
Language: hu
Date: 2017-08-14
Title: Javaslat A TANÁCS HATÁROZATA az Egyesült Nemzetek Európai Gazdasági Bizottságának a mezőgazdasági termékek minőségi előírásaival foglalkozó munkacsoportja (az ENSZ EGB 7. munkacsoportja) keretében elfogadandó, gyümölcs- és zöldségfélékre vonatkozó minőségi előírásokra irányuló javaslatok kapcsán az Európai Unió nevében képviselendő álláspontról

EURÓPAI BIZOTTSÁG
            Brüsszel, 2017.8.14.
            COM(2017) 425 final
            2017/0191(NLE)
            Javaslat
            A TANÁCS HATÁROZATA
            az Egyesült Nemzetek Európai Gazdasági Bizottságának a mezőgazdasági termékek minőségi előírásaival foglalkozó munkacsoportja (az ENSZ EGB 7. munkacsoportja) keretében elfogadandó, gyümölcs- és zöldségfélékre vonatkozó minőségi előírásokra irányuló javaslatok kapcsán az Európai Unió nevében képviselendő álláspontról
            
               
         
         
            
               INDOKOLÁS
            
            
               Az Egyesült Nemzetek Európai Gazdasági Bizottságának (ENSZ EGB) szabványalkotási tevékenységeit a mezőgazdasági termékek minőségi előírásaival foglalkozó munkacsoport (7. munkacsoport) végzi a mezőgazdasági termékek minőségi előírásaira vonatkozó genfi egyetértési megállapodás
                  1
                alapján. 
            
            
               A 7. munkacsoport feladatmeghatározásának
                  2
                és eljárási szabályzatának
                  3
                megfelelően végzi az ENSZ EGB mezőgazdasági termékekre vonatkozó minőségi előírásainak elfogadását célzó munkát. Az ENSZ EGB gyümölcs- és zöldségfélékre vonatkozó minőségi előírásaira irányuló javaslatokat a friss gyümölcsökre és zöldségekre vonatkozó előírások kidolgozásával foglalkozó szakosított részleg, illetve a száraz és szárított terményekre vonatkozó előírások kidolgozásával foglalkozó szakosított részleg készíti elő. Az ENSZ EGB 7. munkacsoportja ezt követően vagy konszenzussal elfogadja a javaslatokat, vagy pedig megvitatásra visszaküldi azokat szakosított részlegekhez. Erre az eljárásra évenként kerül sor. 
            
            
               Az Egyesült Nemzetek Szervezetének vagy szakosított intézményeinek valamennyi tagja részt vehet az ENSZ EGB mezőgazdasági termékekre vonatkozó minőségi előírásokkal kapcsolatos munkájában; az Európai Unió tagállamai rendszeresen részt vesznek ebben a tevékenységben. Az Európai Unió megfigyelőként vesz részt az ENSZ EGB 7. munkacsoportjának munkájában, valamint annak a friss gyümölcsökre és zöldségekre, illetve a száraz és szárított terményekre vonatkozó előírások kidolgozásával foglalkozó szakosított részlegeinek munkájában.
            
            
               Az Unió szintjén az 1308/2013/EU rendelet
                  4
                75. cikkének (1) bekezdése és 76. cikkének (1) bekezdése szerint a fogyasztók részére frissen történő árusításra szánt gyümölcs- és zöldségágazati termékeket kizárólag akkor lehet forgalmazni, ha azok megfelelnek a vonatkozó forgalmazási előírásoknak, épek, megfelelőek és kereskedelmi minőségűek, továbbá ha fel van tüntetve a származási ország. 
            
            
               Az 1308/2013/EU rendelet 75. cikkének (2) bekezdése értelmében a Bizottság felhatalmazással rendelkezik arra, hogy felhatalmazáson alapuló jogi aktus útján forgalmazási előírásokat határozzon meg a gyümölcs- és zöldségágazatban. Az 543/2011/EU bizottsági végrehajtási rendelet
                  5
                termékspecifikus forgalmazási előírásokat határoz meg egyes gyümölcs- és zöldségágazati termékekre vonatkozóan. Ezek a termékspecifikus forgalmazási előírások az ENSZ EGB adott termékre vonatkozó minőségi előírásain alapulnak.
            
            
               Az 543/2011/EU bizottsági végrehajtási rendelet 3. cikkének (1) bekezdése előírja, hogy azokat a termékeket, amelyekre nem vonatkozik uniós termékspecifikus forgalmazási előírás, az általános forgalmazási előírásnak megfelelő termékeknek kell tekinteni, amennyiben eleget tesznek az ENSZ EGB által elfogadott valamely hatályos előírásnak. Az 543/2011/EU bizottsági végrehajtási rendelet (6) preambulumbekezdése szerint ha egyes termékekre termékspecifikus forgalmazási előírást kell meghatározni, az ENSZ EGB által elfogadott előírásokat célszerű alkalmazni.
            
            
               Az ENSZ EGB előírásai minimális minőségi szinteket határoznak meg, amelyek biztosítják a közös nyelvet a tisztességes kereskedelem elősegítéséhez, megelőzik a kereskedelem technikai akadályait, és átláthatóbbá teszik a piacokat. Előmozdítják a minőségi mezőgazdasági termékek fenntartható forgalmazását, távol tartják a piacoktól a rossz minőségű mezőgazdasági termékeket, és védik a fogyasztók érdekeit. Ily módon hozzájárulnak a gyümölcs- és zöldségfélékre vonatkozó előírások nemzetközi harmonizációjához, és olyan keretként fognak szolgálni, amely biztosítja a tisztességes versenyt a gyümölcs- és zöldségkereskedelem terén.Az ENSZ EGB előírásai a Kereskedelmi Világszervezetnek (WTO) a kereskedelem technikai akadályairól szóló megállapodásában
                  6
                foglalt célkitűzések elérését szolgálják. 
            
            
               A javaslatokról azoknak az ENSZ EGB 7. munkacsoportja általi elfogadását megelőzően részletes vitát folytatnak a gyümölcs- és zöldségágazat tudományos és technikai szakértői az előírások kidolgozásával foglalkozó szakosított részlegen belül, amelynek munkájában tagállami szakértők vesznek részt. 
            
            
               A javaslatoknak az ENSZ EGB 7. munkacsoportja keretében történő elfogadását ezért támogatni kell, feltéve, hogy teljesülnek azok a feltételek, amelyek biztosítják a javaslatok uniós jognak – és különösen az 1308/2013/EU rendeletnek – való megfelelését és az Unió mezőgazdasági szakpolitikai érdekeivel és célkitűzéseivel való összhangját. Ezenkívül amennyiben a Bizottságnak olyan aggályai merülnek fel, amelyeket nem vitattak meg az előírások kidolgozásával foglalkozó szakosított részlegeken belül, vagy ha új tudományos vagy technikai információk válnak elérhetővé, biztosítani kell, hogy ezeket az aggályokat megfelelő módon megvitassák, mielőtt a javaslatról döntést hoz az ENSZ EGB 7. munkacsoportja. Továbbá ha elegendő tagállam ellenzi a javaslatot, az ENSZ EGB 7. munkacsoportjában részt vevő tagállamoknak el kell halasztaniuk a döntéshozatalt, és biztosítaniuk kell, hogy a javaslatot visszaküldjék további megvitatásra az előírások kidolgozásával foglalkozó szakosított részlegekhez vagy a megfelelő munkacsoportokhoz, ahol először is el kell oszlatni a szóban forgó aggályokat.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  Az ENSZ EGB előírásai minimális minőségi szinteket határoznak meg, amelyek biztosítják a közös nyelvet a tisztességes kereskedelem elősegítéséhez, megelőzik a kereskedelem technikai akadályait, és átláthatóbbá teszik a piacokat. Előmozdítják a minőségi mezőgazdasági termékek fenntartható forgalmazását, távol tartják a piacoktól a rossz minőségű mezőgazdasági termékeket, és védik a fogyasztók érdekeit. Ily módon hozzájárulnak a gyümölcs- és zöldségfélékre vonatkozó előírások nemzetközi harmonizációjához, és olyan keretként fognak szolgálni, amely biztosítja a tisztességes versenyt a gyümölcs- és zöldségkereskedelem terén. Az ENSZ EGB előírásai a Kereskedelmi Világszervezetnek (WTO) a kereskedelem technikai akadályairól szóló megállapodásában foglalt célkitűzések elérését szolgálják. 
               
               
                  Ahogyan fentebb kifejtettük, az ENSZ EGB gyümölcs- és zöldségfélékre vonatkozó minőségi előírásai érintik az uniós jogot, ezért az Európai Unió működéséről szóló szerződés 218. cikkének (9) bekezdésével összhangban uniós álláspontot kell kialakítani. E javaslat célja, hogy kialakítson egy ilyen uniós álláspontot, amelyre meghatározott feltételek és eljárások vonatkoznak.
               
               
                  Az ENSZ EGB minőségi előírásainak felülvizsgálata és elfogadása egy jelenleg is zajló folyamat, amely biztosítja, hogy az érvényben lévő előírások naprakészek legyenek és megfeleljenek az aktuális tudományos és technikai információknak. Ezért ki kell alakítani egy olyan eljárást, amellyel az ehhez kapcsolódó uniós álláspont határozatlan időre kialakítható. A koordinációs értekezleteket évente célszerű megtartani, a minőségi előírások ENSZ EGB általi elfogadása/felülvizsgálata előtt.
               
            
            
               •Összhang a szabályozási terület jelenlegi rendelkezéseivel
            
            
               
                  A javaslat összhangban áll a gyümölcs- és zöldségfélékre alkalmazandó forgalmazási előírásokra vonatkozó uniós jogi kerettel, amelyet az 1308/2013/EU rendelet 75. és 76. cikke, valamint az 543/2011/EU bizottsági végrehajtási rendelet állapít meg. A javaslat biztosítja, hogy megfelelő módon meghatározásra kerüljön az ENSZ EGB fenti rendelkezésekben említett minőségi előírásainak elfogadására vonatkozó uniós álláspont.
               
            
            
                •Összhang az Unió egyéb szakpolitikáival
            
            
               
                  Az uniós álláspont ugyanilyen módon kerül meghatározásra több, az uniós jogot érintő előírásokat megállapító nemzetközi szervezet tekintetében, és különösen a Nemzetközi Szőlészeti és Borászati Szervezet által elfogadott előírások esetében.
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               Az EUMSZ 43. cikke és 218. cikkének (9) bekezdése. 
            
            
            
               •Szubszidiaritás (nem kizárólagos hatáskör esetén) 
            
            
               
                  Tárgytalan. 
               
            
            
               •Arányosság
            
            
               
                  Tárgytalan. 
               
            
            
               •A jogi aktus típusának megválasztása
            
            
               
                  Ehhez a kezdeményezéshez nem áll rendelkezésre más eszköz. 
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan. 
               
            
            
               •Az érdekelt felekkel folytatott konzultációk
            
            
               
                  Tárgytalan.
               
            
            
               •Szakértői vélemények beszerzése és felhasználása
            
            
               
                  Tárgytalan.
               
            
            
               •Hatásvizsgálat
            
            
               
                  Tárgytalan. 
               
            
            
               •Célravezető szabályozás és egyszerűsítés
            
         
         
            
               
                  Tárgytalan. 
               
            
            
               •Alapjogok
            
            
               
                  A javaslat nem érint alapjogokat. 
               
            
            
               4.KÖLTSÉGVETÉSI VONZATOK
            
            
               
                  A javaslatnak nincsenek költségvetési vonzatai. 
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  Az Európai Bizottság részt fog venni az illetékes tanácsi munkacsoport koordinációs értekezletén, amelyre szükség szerint, minden évben az ENSZ EGB 7. munkacsoportjának ülése előtt fog sor kerülni. 
               
            
            
               •Magyarázó dokumentumok (irányelvek esetén)
            
            
               
                  Tárgytalan. 
               
            
            
            
               2017/0191 (NLE)
            
            
               Javaslat
            
            
               A TANÁCS HATÁROZATA
            
            
               az Egyesült Nemzetek Európai Gazdasági Bizottságának a mezőgazdasági termékek minőségi előírásaival foglalkozó munkacsoportja (az ENSZ EGB 7. munkacsoportja) keretében elfogadandó, gyümölcs- és zöldségfélékre vonatkozó minőségi előírásokra irányuló javaslatok kapcsán az Európai Unió nevében képviselendő álláspontról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 43. cikkére, összefüggésben 218. cikkének (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)Az Egyesült Nemzetek Európai Gazdasági Bizottságának a mezőgazdasági termékek minőségi előírásaival foglalkozó munkacsoportja (az ENSZ EGB 7. munkacsoportja) megvizsgálja és elfogadja az ENSZ EGB új minőségi előírásainak megállapítására irányuló javaslatokat, illetve módosítja az ENSZ EGB gyümölcs- és zöldségfélékre vonatkozó meglévő minőségi előírásait. A javaslatokat az ENSZ EGB előírások kidolgozásával foglalkozó szakosított részlegei készítik elő. Az ENSZ EGB 7. munkacsoportja a részt vevő tagok közötti konszenzussal fogadja el a javaslatokat.
            
         
         
            
               (2)Az ENSZ EGB gyümölcs- és zöldségfélékre vonatkozó minőségi előírásai hozzájárulnak a gyümölcs- és zöldségfélékre vonatkozó előírások nemzetközi harmonizációjához, és olyan keretet képeznek, amely biztosítja a tisztességes versenyt a gyümölcs- és zöldségkereskedelem terén.
            
            
               (3)Az Unió megfigyelőként vesz részt az ENSZ EGB 7. munkacsoportjának és az előírások kidolgozásával foglalkozó szakosított részlegnek a munkájában. A tagállamok tagjai az ENSZ EGB-nek, és részt vesznek az ENSZ EGB 7. munkacsoportjának és az előírások kidolgozásával foglalkozó szakosított részlegeknek a munkájában. Mivel résztvevői az ENSZ EGB 7. munkacsoportjának, a tagállamok jogosultak részt venni a mezőgazdasági termékekre vonatkozóan az ENSZ EGB 7. munkacsoportja által meghatározott minőségi előírások elfogadását célzó döntéshozatalban.
            
            
               (4)Az 1308/2013/EU európai parlamenti és tanácsi rendelet
                  7
                75. cikkének (1) bekezdése és 76. cikkének (1) bekezdése szerint a fogyasztók részére frissen történő árusításra szánt gyümölcs- és zöldségágazati termékeket kizárólag akkor lehet forgalmazni, ha azok megfelelnek a vonatkozó forgalmazási előírásoknak, ha épek, megfelelőek és kereskedelmi minőségűek, továbbá ha fel van tüntetve a származási ország. 
            
            
               (5)Az 1308/2013/EU rendelet 75. cikkének (2) bekezdése értelmében a Bizottság felhatalmazással rendelkezik arra, hogy felhatalmazáson alapuló jogi aktus útján forgalmazási előírásokat határozzon meg a gyümölcs- és zöldségágazatban. Az 543/2011/EU bizottsági végrehajtási rendelet
                  8
                termékspecifikus forgalmazási előírásokat határoz meg egyes gyümölcs- és zöldségágazati termékekre vonatkozóan. Ezek a termékspecifikus forgalmazási előírások az ENSZ EGB adott termékre vonatkozó minőségi előírásain alapulnak.
            
            
               (6)Az 543/2011/EU végrehajtási rendelet 3. cikkének (1) bekezdése szerint azoknak a gyümölcsöknek és zöldségeknek, amelyekre nem vonatkozik termékspecifikus forgalmazási előírás, meg kell felelniük az említett végrehajtási rendelet I. mellékletének A. részében meghatározott általános forgalmazási előírásnak. Azokat a termékeket, amelyek megfelelnek az ENSZ EGB által elfogadott valamely hatályos forgalmazási előírásnak, úgy kell tekinteni, hogy megfelelnek az általános forgalmazási előírásnak.
            
            
               (7)Mivel az ENSZ EGB gyümölcs- és zöldségfélékre vonatkozó minőségi előírásai érintik az uniós jogot, meg kell határozni az Unió nevében az e minőségi előírások tekintetében az ENSZ EGB 7. munkacsoportján belül képviselendő álláspontot. 
            
            
               (8)A minőségi előírásokra irányuló javaslatokat, amelyeket a friss gyümölcsökre és zöldségekre vonatkozó előírások kidolgozásával foglalkozó szakosított részleg, illetve a száraz és szárított terményekre vonatkozó előírások kidolgozásával foglalkozó szakosított részleg készít elő, részletesen megvitatják a gyümölcs- és zöldségágazat tudományos és technikai szakértői. Ezeket a javaslatokat ezért az Unió nevében támogatniuk kell a tagállamoknak, feltéve, hogy a javaslatok az Unió érdekeit szolgálják, nem ellentétesek az uniós joggal és különösen az 1308/2013/EU rendelettel, továbbá amennyiben követték az e célra kialakított eljárást.   
            
            
               (9)Amennyiben a Bizottságnak olyan aggálya merül fel, amelyet nem vitattak meg az előírások kidolgozásával foglalkozó szakosított részlegeken belül, vagy ha új tudományos vagy technikai információk merülnek fel az ENSZ EGB 7. munkacsoportjának ülése előtt vagy annak során, akkor a javaslat elfogadását el kell halasztani, és a javaslatot vissza kell küldeni további megvitatásra az előírások kidolgozásával foglalkozó szakosított részlegekhez, hogy az említett aggályokat vagy új információkat megfelelő módon megvitassák.
            
            
               (10)Amennyiben a Szerződés 238. cikke (3) bekezdése a) pontjának második bekezdése szerinti blokkoló kisebbség létrejöttéhez elégséges számú tagállam ellenzi a javaslatot, az ENSZ EGB 7. munkacsoportjának ülésén részt vevő tagállamoknak el kell halasztaniuk a döntéshozatalt, és a szakosított részlegeken vagy munkacsoportokon belül kell folytatniuk a megbeszéléseket. 
            
            
               (11)Annak érdekében, hogy a jövőbeli megbeszéléseken és az ENSZ EGB 7. munkacsoportjának ülésén biztosított legyen a szükséges rugalmasság, a tagállamokat fel kell hatalmazni arra, hogy – miután tájékoztatták a Bizottságot – elfogadjanak a javaslatokat érintő módosításokat, feltéve, hogy azok nem változtatják meg a javaslatok lényegét,
            
            
               ELFOGADTA EZT A HATÁROZATOT: 
            
            
               1. cikk
            
            
               Amennyiben az ENSZ EGB 7. munkacsoportja felkérést kap gyümölcs- és zöldségfélékre vonatkozó új ENSZ EGB minőségi előírások kidolgozására vagy gyümölcs- és zöldségfélékre vonatkozó meglévő ENSZ EGB minőségi előírások módosítására, az ENSZ EGB 7. munkacsoportjában részt vevő, az Európai Unió nevében közösen eljáró tagállamok felhatalmazást kapnak arra, hogy egyetértsenek a gyümölcs- és zöldségfélékre vonatkozó új ENSZ EGB minőségi előírásokra vagy a gyümölcs- és zöldségfélékre vonatkozó meglévő ENSZ EGB minőségi előírások módosítására irányuló, a friss gyümölcsökre és zöldségekre vonatkozó előírások kidolgozásával foglalkozó szakosított részleg, illetve a száraz és szárított terményekre vonatkozó előírások kidolgozásával foglalkozó szakosított részleg által előkészített javaslatokkal, feltéve, hogy követik a 2. cikkben foglalt eljárást, és feltéve, hogy teljesülnek a következő feltételek: 
            
            
               a)a gyümölcs- és zöldségfélékre vonatkozó új minőségi előírások vagy a gyümölcs- és zöldségfélékre vonatkozó meglévő minőségi előírások módosításai az Unió érdekében állnak, és az Unió által a mezőgazdasági szakpolitikája keretében követett célkitűzések elérését szolgálják; valamint
            
            
               b)a gyümölcs- és zöldségfélékre vonatkozó új minőségi előírások vagy a gyümölcs- és zöldségfélékre vonatkozó meglévő minőségi előírások módosításai nem ellentétesek az uniós joggal és különösen az 1308/2013/EU rendelettel, nem érintve a Bizottság azon jogát, hogy felhatalmazáson alapuló jogi aktusok útján kiigazítsa az uniós szabályokat, különösen a gyümölcs- és zöldségfélékre vonatkozó, az említett rendelet 75. cikkében említett forgalmazási előírások tekintetében.
            
            
            
               2. cikk
            
            
               (1)
                     Annak érdekében, hogy meghatározásra kerüljön az EU álláspontja és az, hogy a tagállamoknak hogyan kell azt érvényre juttatniuk az 1. cikkben említett ügyekben, megfelelő idővel az ENSZ EGB 7. munkacsoportjának ülése előtt összehívásra kerül az illetékes tanácsi munkacsoport ülése.  
            
            
               (2)
                     Az 1. cikktől eltérve, amennyiben a Bizottság az illetékes tanácsi munkacsoport (1) bekezdésben említett ülésén egyedi aggálynak ad hangot a friss gyümölcsökre és zöldségekre vonatkozó előírások kidolgozásával foglalkozó szakosított részleg vagy a száraz és szárított terményekre vonatkozó előírások kidolgozásával foglalkozó szakosított részleg valamely javaslata kapcsán, és ha az adott aggályt nem vitatták meg az előírások kidolgozásával foglalkozó valamely szakosított részlegen belül, a részt vevő tagállamok kérik az ENSZ EGB 7. munkacsoportja adott javaslatra vonatkozó döntéshozatalának elhalasztását addig, ameddig a szóban forgó aggályt megfelelően meg nem vitatták az előírások kidolgozásával foglalkozó szakosított részlegen belül.
            
            
               (3)
                     Az 1. cikktől eltérve, amennyiben a friss gyümölcsökre és zöldségekre vonatkozó előírások kidolgozásával foglalkozó szakosított részleg vagy a száraz és szárított terményekre vonatkozó előírások kidolgozásával foglalkozó szakosított részleg valamely javaslatát várhatóan érintik olyan új tudományos vagy technikai információk, amelyek az (1) bekezdésben említett ülés után, de az ENSZ EGB 7. munkacsoportjának ülése előtt vagy annak során merülnek fel, az ENSZ EGB 7. munkacsoportjában részt vevő tagállamok kérik az ENSZ EGB 7. munkacsoportja adott javaslatra vonatkozó döntéshozatalának elhalasztását addig, ameddig a javaslatot az új tudományos vagy technikai információk alapján meg nem vitatták az előírások kidolgozásával foglalkozó szakosított részlegen belül. 
            
         
         
            
               (4)
                     Az 1. cikktől eltérve, amennyiben az (1) bekezdésben említett illetékes tanácsi munkacsoport ülésén a Szerződés 238. cikke (3) bekezdése a) pontjának második bekezdésében megállapított blokkoló kisebbségnek megfelelő számú tagállam ellenzi az ENSZ EGB gyümölcs- és zöldségfélékre vonatkozó új minőségi előírásaira vagy az ENSZ EGB gyümölcs- és zöldségfélékre vonatkozó meglévő minőségi előírásainak módosítására irányuló javaslatot, az ENSZ EGB 7. munkacsoportjában részt vevő tagállamok elhalasztják a döntéshozatalt, és folytatják a megbeszéléseket a friss gyümölcsökre és zöldségekre vonatkozó előírások kidolgozásával foglalkozó szakosított részleg, a száraz és szárított terményekre vonatkozó előírások kidolgozásával foglalkozó szakosított részleg vagy egy külön erre a célra létrehozott munkacsoport keretein belül.
            
            
            
               3. cikk
            
            
               Az ENSZ EGB 7. munkacsoportjában részt vevő tagállamok az Európai Unió nevében közösen eljárva, miután tájékoztatták a Bizottságot, az ENSZ EGB 7. munkacsoportján belül egyetérthetnek a gyümölcs- és zöldségfélékre vonatkozó minőségi előírásokra irányuló javaslatok kisebb módosításaival, feltéve, hogy azok nem változtatják meg a javaslatok lényegét.
            
            
            
               4. cikk
            
            
               Ennek a határozatnak a tagállamok a címzettjei.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     elnök
               
            
         
         
            
                  
                     (1)
                  
                  
                     http://www.unece.org/fileadmin/DAM/trade/agr/AboutUs/GenevaUnderstanding_E.pdf
                  
                  
                     
               
               
                  
                     (2)
                  Az ENSZ EGB mezőgazdasági termékek minőségi előírásaival foglalkozó munkacsoportjának feladatmeghatározása: 
                  
                     http://www.unece.org/fileadmin/DAM/trade/agr/AboutUs/ToR_eng.doc
                  
               
               
                  
                     (3)
                  Az ENSZ EGB mezőgazdasági termékek minőségi előírásaival foglalkozó munkacsoportjának eljárási szabályzata, melyet a munkacsoport 2010-ben fogadott el és 2012-ben módosított: 
                  
                     http://www.unece.org/fileadmin/DAM/trade/agr/AboutUs/WorkingProcedures_2012_e.doc
                  
               
               
                  
                     (4)
                  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (5)
                  A Bizottság 543/2011/EU végrehajtási rendelete (2011. június 7.) az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról (HL L 157., 2011.6.15., 1. o.).
               
               
                  
                     (6)
                  A kereskedelem technikai akadályairól szóló megállapodás, 
                  
                     https://www.wto.org/english/docs_e/legal_e/17-tbt_e.htm
                  
                  .
               
               
                  
                     (7)
                  Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (8)
                  A Bizottság 543/2011/EU végrehajtási rendelete (2011. június 7.) az 1234/2007/EK tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak a megállapításáról (HL L 157., 2011.6.15., 1. o.).